
PRIFYSGOL METROPOLITAN CAERDYDD

DATGANIAD POLISI AR DDARPARIAETH GYDWEITHREDOL

1. Yn ei chyngor a’i chanllawiau ar ‘Bartneriaethau’ sy’n cyd-fynd â’r Cod Ansawdd, mae’r Asiantaeth Sicrhau Ansawdd (QAA) yn diffinio partneriaethau fel trefniant rhwng dau neu ragor o sefydliadau i ddarparu agweddau ar addysgu, dysgu, asesu a chymorth myfyrwyr. Mae’n cyfeirio at drefniadau cydweithredol sy’n cynnwys myfyrwyr a/neu ddyfarniadau sy’n cynnwys y rhai sy’n ymwneud â dilyniant gwarantedig a rhannu gwasanaethau.

O fewn y cwmpas eang hwn mae’r Brifysgol yn diffinio ei gweithgarwch o ran darpariaeth gydweithredol fel un sy’n perthyn i un o’r modelau canlynol:

rhaglen freiniol - rhaglen sydd wedi’i datblygu a’i dilysu yn y lle cyntaf i’w chyflwyno yn y Brifysgol a’i chyflwyno wedyn mewn sefydliad partner. Gellir caniatáu addasiadau cyfyngedig a gymeradwyir i raglenni breiniol y mae’r Brifysgol yn ystyried eu bod yn adlewyrchu cyd-destun lleol y sefydliad cydweithredol;

rhaglen wedi’i dilysu - rhaglen a ddatblygwyd gan y sefydliad cydweithredol ac a gymeradwywyd gan y Brifysgol i’w chyflwyno yn y sefydliad hwnnw;

Gyda’r ddwy raglen uchod, staff y sefydliad cydweithredol sydd fel arfer yn cyflwyno’r rhaglen, er y gall staff y Brifysgol gyflwyno rhywfaint o’r rhaglen mewn rhai achosion.

masnachfraint allgymorth/cyfadran deithiol - rhaglen a ddatblygwyd ac a ddilyswyd yn y Brifysgol a gyflwynir mewn sefydliad heblaw’r Brifysgol gan staff y Brifysgol, neu gyfuniad o staff Prifysgol Metropolitan Caerdydd a staff partner.

2. Bydd y Brifysgol yn ymrwymo i drefniadau Darpariaeth Gydweithredol ac yn mynd ati i’w ceisio, lle gellir sicrhau:

· bod manteision i’r myfyrwyr a’r gymuned lle cynigir y cydweithrediad;

· bod manteision i’r Brifysgol;

· bod modd sicrhau mewn modd priodol ansawdd a safonau’r ddarpariaeth;

· nad oes unrhyw oblygiadau cyfreithiol, moesol neu foesegol andwyol i’r bartneriaeth.

3. Y tu allan i Gymru gellir ystyried bod yr uchod yn golygu:

· Bod y Brifysgol mewn rhyw ffordd yn elwa yn ariannol (drwy, er enghraifft, ffioedd a geir o ganlyniad i ddilyniant myfyrwyr i Brifysgol Fetropolitan Caerdydd, y posibilrwydd o gaffael grantiau Ewropeaidd neu grantiau eraill) a/neu wella enw da;

· bod y sefydliad partner wedi’i leoli’n briodol, gan dybio y bydd cwnsela ac arweiniad priodol gan y Brifysgol fel y bo’n angenrheidiol, i gyflwyno’r rhaglen(ni) yn unol â gofynion y Brifysgol; bydd hyn fel arfer yn golygu na fydd y Brifysgol yn ymrwymo i ddarpariaeth o’r fath pan, er enghraifft, fo iaith cyflwyno’r rhaglen yn iaith heblaw’r Gymraeg neu Saesneg;

· nad oes unrhyw rwystrau mewn perthynas â’r awdurdodau cenedlaethol neu ranbarthol dan sylw, nac o ran unrhyw gyrff yn y DU sy’n berthnasol i’r ddarpariaeth honno, a allai ddwyn anfri ar y Brifysgol.

4. Yng Nghymru, gellir dehongli paragraff 2 i olygu:

· Bydd Prifysgol Metropolitan Caerdydd yn ymrwymo i berthynas gydweithredol â phartneriaid er mwyn annog mynediad i addysg uwch: -

· yn genedlaethol, mewn meysydd disgyblaeth lle mae ganddi gryfderau a/neu elfennau unigryw penodol ac nad yw fel arfer, felly, yn dyblygu gwaith darparwyr AU eraill;

· yn lleol mewn unrhyw feysydd disgyblaeth y mae’n eu cwmpasu ar hyn o bryd o fewn gallu ei phortffolio;

· bydd myfyrwyr o sefydliadau partner yn cael cyfleoedd i symud ymlaen â’u haddysg ymhellach yn y Brifysgol (neu rywle arall) a gallant fanteisio ar y cyfleoedd hynny, a/neu bydd enw da Prifysgol Metropolitan Caerdydd yng Nghymru yn cael ei wella;

· mae darpariaeth o’r fath yn cydymffurfio â pholisïau Cyngor Cyllido Addysg Uwch Cymru neu gorff llywodraethu rhanbarthol neu genedlaethol arall.

